b"\n_START_ARTICLE_\nMatt Stajan\n_START_SECTION_\nSeuraura\n_START_PARAGRAPH_\nStajan siirtyi kaudeksi 2000\xe2\x80\x932001 OHL-joukkue Belleville Bullsiin, joka varasi h\xc3\xa4net 79. pelaajana vuonna 2000. H\xc3\xa4n teki kaudella 2001\xe2\x80\x932002 l\xc3\xa4pimurtonsa tehoilla 33+52=85. Stajan oli OHL:n pistep\xc3\xb6rssin kuudestoista ja joukkueensa sis\xc3\xa4isess\xc3\xa4 pistep\xc3\xb6rssiss\xc3\xa4 kolmas Nathan Robinsonin ja Mike Renzin j\xc3\xa4lkeen. Kesken kauden Windsor Spitfiresist\xc3\xa4 Bullsiin siirtynyt Jason Spezza sijoittui joukkueen pistep\xc3\xb6rssiss\xc3\xa4 nelj\xc3\xa4nneksi, mutta h\xc3\xa4n teki OHL:ss\xc3\xa4 yhteens\xc3\xa4 enemm\xc3\xa4n pisteit\xc3\xa4 kuin Stajan. Kes\xc3\xa4ll\xc3\xa4 2002 Toronto Maple Leafs varasi Stajanin toisella kierroksella numerolla 57._NEWLINE_Kauden 2002\xe2\x80\x932003 Stajan pelasi viel\xc3\xa4 l\xc3\xa4hinn\xc3\xa4 Belleville Bullsissa. H\xc3\xa4n oli tehoilla 34+60=94 joukkueen paras pistemies ja koko OHL:n pistep\xc3\xb6rssin kahdeksas. Stajan teki kolmivuotisen tulokassopimuksen Toronto Maple Leafsin kanssa maaliskuussa 2003. H\xc3\xa4n pelasi jo kev\xc3\xa4\xc3\xa4ll\xc3\xa4 2003 yhden ottelun sek\xc3\xa4 AHL-joukkue St. John's Maple Leafsissa ett\xc3\xa4 yhden NHL-ottelun Toronto Maple Leafsissa. Stajan teki NHL-debyytiss\xc3\xa4\xc3\xa4n 5. huhtikuuta 2003 my\xc3\xb6s ensimm\xc3\xa4isen maalinsa Ottawa Senatorsin Martin Prusekin taakse. AHL-debyytiss\xc3\xa4\xc3\xa4n h\xc3\xa4n antoi yhden sy\xc3\xb6tt\xc3\xb6pisteen._NEWLINE_Tulokaskaudella 2003\xe2\x80\x932004 Stajan pelasi koko kauden ylh\xc3\xa4\xc3\xa4ll\xc3\xa4 NHL:ss\xc3\xa4. H\xc3\xa4n teki 69 runkosarjaottelussa tehot 14+13=27. Stajan pelasi kauden aikana my\xc3\xb6s NHL:n nuorten t\xc3\xa4hdist\xc3\xb6ottelussa, jossa h\xc3\xa4n korvasi nilkkavammasta k\xc3\xa4rsineen Garnet Exelbyn. NHL:n ty\xc3\xb6sulkukaudella 2004\xe2\x80\x932005 h\xc3\xa4n pelasi farmijoukkue St. John Maple Leafsissa. Stajan teki 80 ottelussa tehot 23+43=66 ja oli joukkueensa kolmanneksi paras pistemies David Lingin ja Kyle Wellwoodin j\xc3\xa4lkeen. Stajan teki syyskuussa 2006 kaksivuotisen ja 1,75 miljoonan dollarin arvoisen jatkosopimuksen Maple Leafsion kanssa. Kaudella 2008\xe2\x80\x932009 Stajan teki Toronto Maple Leafsiss\xc3\xa4 hyv\xc3\xa4t tehot 15+40=55 ja oli joukkueensa kolmanneksi paras pistemies Jason Blaken ja Oleksi Ponikarovskyin j\xc3\xa4lkeen. H\xc3\xa4n oli my\xc3\xb6s Maple Leafsin paras sy\xc3\xb6tt\xc3\xa4j\xc3\xa4. _NEWLINE_Tammikuussa 2010 Stajan kaupattiin Niklas Hagmanin, Jamal Mayersin ja Ian Whiten kanssa Calgary Flamesiin vaihdossa Dion Phaneufiin, Fredrik Sj\xc3\xb6str\xc3\xb6miin ja Keith Aulieen. H\xc3\xa4n oli joukkueeseen siirtyess\xc3\xa4 Maple Leafsin paras pistemies. Stajanin kausi oli pisteiden valossa t\xc3\xa4h\xc3\xa4n menness\xc3\xa4 uran paras, kun h\xc3\xa4n teki 82 ottelussa tehot 19+38=57. Maaliskuussa 2010 h\xc3\xa4n teki Flamesin kanssa nelivuotisen jatkosopimuksen ja h\xc3\xa4n tienaa 3,5 miljoonaa dollaria kaudessa.\n_START_SECTION_\nMuuta\n_START_PARAGRAPH_\nStajanin Maple Leafsiss\xc3\xa4 k\xc3\xa4ytt\xc3\xa4m\xc3\xa4ll\xc3\xa4 pelinumerolla 14 oli h\xc3\xa4nelle suurta merkityst\xc3\xa4. Stajan k\xc3\xa4ytti numeroa h\xc3\xa4nen edesmenneen koripalloilijaset\xc3\xa4ns\xc3\xa4 Robertin kunniaksi. Robert kuoli sy\xc3\xb6p\xc3\xa4\xc3\xa4n vain 22-vuotiaana. Matt Stajan oli tuolloin kuusi vuotta vanha. H\xc3\xa4n k\xc3\xa4ytti numeroa 14 Maple Leafsiss\xc3\xa4 my\xc3\xb6s kunnioittaakseen suosikkipelaajaansa Dave Keonia, joka pelasi joukkueessa menestyksekk\xc3\xa4\xc3\xa4n uran."